ଭବାନୀ ଦେବୀ, ଜଣେ ଭାରତୀୟ ଅସୀଚାଳକ । ୨୦୨୧ ମସିହାରେ ସେ ଭାରତର ପ୍ରଥମ ଅସୀଚାଳକ ଭାବରେ ଅଲିମ୍ପିକ କ୍ରୀଡ଼ାରେ ଅଂଶଗ୍ରହଣ କରିବା ପାଇଁ ଯୋଗ୍ୟ ବିବେଚିତ ହୋଇଥିଲେ । ସେ ୨୦୨୧ରେ ଜାପାନର ଟୋକିଓ ସହରରେ ଅନୁଷ୍ଠିତ ହୋଇଥିବା ଅଲିମ୍ପିକ କ୍ରୀଡ଼ାରେ ଅଂଶଗ୍ରହଣ କରି ପ୍ରଥମ ରାଉଣ୍ଡରେ ବିଜୟୀ ହୋଇଥିଲେ । ୨୦୨୧ ମସିହାରେ ସେ କିଟ୍ ବିଶ୍ୱବିଦ୍ୟାଳୟରେ ପିଏଚଡ଼ି କରୁଥିଲେ । ବାଲ୍ୟଜୀବନ ଓ ପ୍ରାରମ୍ଭିକ ଖେଳ ଜୀବନ ଭବାନୀ, ୧୯୯୩ ମସିହାରେ ଚେନ୍ନାଇର ଏକ ମଧ୍ୟବିତ୍ତ ପରିବାରରେ ଜନ୍ମଗ୍ରହଣ କରିଥିଲେ । ତାଙ୍କ ପିତା ଜଣେ ପୂଜକ ଓ ମାତା ଗୃହିଣୀ । ସେ ଚେନ୍ନାଇର ମୁରୁଗା ଧନୁଷକୋଡ଼ି ମହିଳା ଉଚ୍ଚ ମାଧ୍ୟମିକ ବିଦ୍ୟାଳୟ ଓ ସେଣ୍ଟ ଜୋସେଫ ଇଞ୍ଜିନିୟରିଂ କଲେଜରେ ପାଠ ପଢ଼ିଥିଲେ । ୨୦୦୪ ମସିହାରେ, ସ୍କୁଲରେ ପଢୁଥିବା ସମୟରେ, ଭବାନୀ ଅସୀଚାଳନା ବା ଫେସିଂ ଖେଳ ଆରମ୍ଭ କରିଥିଲେ । ଦଶମ ଶ୍ରେଣୀ ଉତ୍ତିନ୍ନ ହେବା ପରେ, ଭବାନୀ କେରଳର ଥଲ୍ଲାସେରୀଠାରେ ଥିବା ସାଇରେ  (ଭାରତୀୟ କ୍ରୀଡ଼ା ପ୍ରାଧିକରଣ) ଯୋଗ ଦେଇଥିଲେ  । ୧୪ ବର୍ଷ ବୟସରେ ତୁର୍କୀଠାରେ ସେ ନିଜର ପ୍ରଥମ ଆନ୍ତର୍ଜାତୀୟ କ୍ରୀଡ଼ା ପ୍ରତିଯୋଗୀତାରେ ପଦାର୍ପଣ କରିଥିଲେ । ପ୍ରତିଯୋଗିତା ଆରମ୍ଭର ୩ ମିନିଟ ବିଳମ୍ବରେ ପହଞ୍ଚିଥିବାରୁ ତାଙ୍କୁ ସେଠାରେ କଳା କାର୍ଡ଼ ପ୍ରଦର୍ଶନ କରା ଯାଇଥିଲା । ୨୦୧୦ ଏସୀୟ ଚାମ୍ପିୟନସିପରେ ସେ ବ୍ରୋଞ୍ଜ ପଦକ ହାସଲ କରିଥିଲେ । ଖେଳାଳି ଭାବରେ ସଫଳତା ୨୦୦୯ ମସିହା ରାଷ୍ଟ୍ରମଣ୍ଡଳ ଖେଳରେ ଭବାନୀ ବ୍ରୋଞ୍ଜ ପଦକ ଲାଭ କରିଥିଲେ । ସେହିପରି ୨୦୧୦ରେ ଥାଇଲାଣ୍ଡ ଆନ୍ତର୍ଜାତୀୟ ଓପନ, ୨୦୧୦ରେ ଫିଲିଫିନ୍ସରେ ଏସିଆ କାଡ଼େଟ ଚାମ୍ପିୟନସିପ, ୨୦୧୨ ରାଷ୍ଟ୍ରମଣ୍ଡଳ ଖେଳ, ୨୦୧୩ରେ ୨୩ ବର୍ଷରୁ କମ ଏସିଆ ଚାମ୍ପିୟନସିପ ଓ ୨୦୧୫ ଫ୍ଲେମିଶ ଓପନରେ ସେ ବ୍ରୋଞ୍ଜ ପଦକ ହାସଲ କରିଥିଲେ । ୨୦୧୪ ବର୍ଷରୁ କମ ଏସିଆ ଚାମ୍ପିୟନସିପରେ ସେ ରୌପ୍ୟ ପଦକା ହାସଲ କରିଥିଲେ । ଏହି ପଦକ ହାସଲ କରିବାରେ ସେ ପ୍ରଥମ ଭାରତୀୟ ଥିଲେ । ୨୦୧୪ ମସିହାରେ ତାମିଲନାଡ଼ୁରେ ଅନୁଷ୍ଠିତ ହୋଇଥିବା ଏସିଆ ଚାମ୍ପିୟନସିପରେ ତାଙ୍କ ଉନ୍ନତ ପ୍ରଦର୍ଶନ ଦେଖି, ତାମିଲନାଡ଼ୁର ମୁଖ୍ୟମନ୍ତ୍ରୀ ଜୟଲଳିତା ତାଙ୍କୁ ଯୁକ୍ତରାଷ୍ଟ୍ର ଆମେରିକାରେ ପ୍ରଶିକ୍ଷଣ ଲାଭ କରିବା ପାଇଁ ୩ ଲକ୍ଷ ଟଙ୍କାର ଆର୍ଥିକ ସହାୟତା ପ୍ରଦାନ କରିଥିଲେ । ୨୦୧୫ ମସିହାରେ ତାଙ୍କର ଚୟନ ରାହୁଳ ଦ୍ରାବିଡ଼ ଆଥଲେଟ ମେଣ୍ଟରସିପ କାର୍ଯ୍ୟକ୍ରମ ଅନ୍ତର୍ଗତ ଗୋ ସ୍ପୋର୍ଟ୍ସ ଫାଉଣ୍ଡେସନକୁ ହୋଇଥିଲା । ୨୦୧୨ ରାଷ୍ଟ୍ରମଣ୍ଡଳ କ୍ରୀଡ଼ା ଓ ୨୦୧୪ର ଟୁସ୍କାନୀ କପ ପ୍ରତିଯୋଗିତାରେ ସେ ସ୍ୱର୍ଣ୍ଣ ପଦକ ହାସଲ କରିଥିଲେ । ୨୦୧୯ ଟୁରନଈ ପ୍ରତିଯୋଗିତାରେ ସେ ରୌପ୍ୟ ପଦକା ହାସଲ କରିଥିଲେ । ସିନିୟର ରାଷ୍ଟ୍ରମଣ୍ଡଳ ଫେନ୍ସିଂ କ୍ରୀଡ଼ାରେ ସ୍ୱର୍ଣ୍ଣ ପଦକ ଜିତିବାରେ ସେ ପ୍ରଥମ ଭାରତୀୟ ଥିଲେ । ଇଟାଲୀରେ ଏବଂ କନୌର ସାଇ କେନ୍ଦ୍ରଠାରେ ଭବାନୀ ପ୍ରଶିକ୍ଷଣ ଗ୍ରହଣ କରନ୍ତି । ୨୦୨୦ ମସିହା ସେପ୍ଟେମ୍ବର ମାସରେ ତାଙ୍କର ଆନ୍ତର୍ଜାତୀୟ ମାନ୍ୟତା ୪୫ ଥିଲା । ୨୦୨୧ ମସିହାରେ ଟୋକିଓ ଅଲିମ୍ପିକ୍ସରେ ଅଂଶଗ୍ରହଣ କରି ସେ ପ୍ରଥମ ରାଉଣ୍ଡରେ ବିଜୟୀ ହୋଇ ପାରିଥିଲେ ।